Evangelista Torricelli
Evangelista Torricelli, 15.10.1608-25.10.1647, italiensk matematiker og fysiker. Efter at have været sekretær for Benedetto Castelli (1578-1643), der var elev og nær ven af G. Galilei, blev han Galileis assistent i nogle måneder før dennes død, hvorefter han efterfulgte ham som hofmatematiker for storhertugen af Toscana. Torricelli blev kendt som matematiker gennem sin videreudvikling af Bonaventura Cavalieris (1598-1647) indivisibelmetode, en forløber for integralregningen. Som fysiker er han berømt for opfindelsen af kviksølvbarometret og for sin forklaring af dets virkemåde som en følge af atmosfærens tryk.